El Cafè Florian el xe un cafè istorego de ła sità de Venesia, el se cata soto i porteghi de łe Procuratie Nove in Piasa San Marco. El xe sta inprimà el 29 de disenbre 1720 e el ciapa el nome da queło del so fondator Florian Francesconi. Da quel dì el ga seità a funsionar sensa interusion e el xe meda de venesiani, italiani e foresti. Giacomo Casanova ghe smoroxava co łe xentildòne e Carlo Goldoni el ghe xe entrà co che el zera un bocia. I ło frecuentava personagi iłustri come Gasparo Gozzi, Giuseppe Parini, Silvio Pellico, Lord Byron, Ugo Foscolo, Charles Dickens, Goethe, Rousseau, Gabriele d'Annunzio. El cafè Florian el xe sta restaurà dal architeto Cadorini inte el Otosento e el ga varie sale come queła Oriental, cusì ciamà par łe rafigurasion pitòriche de done orientałi. Durante l'insuresion del 1848, capitanà da Nicolò Tommaseo e Daniele Manin, i feriti i xe stai comodai quà. Come altri cafè che i se cata in Piasa San Marco, i aventori sentai fora i xe intrategnui da n'orchestra picenina. El conpagnamento muxegal el domanda, paràltro, un suplemento su łe consumasion.